ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0621/96 υποβολή: Amedeo Amadeo (NI) προς την Επιτροπή (13 Μαρτίου 1996)

Θέμα: Ασφάλεια στο χώρο εργασίας

Στην Ιταλία, κατά την περίοδο αυτή είναι πολύ έντονη η συζήτηση σχετικά με τη μεταφορά της οδηγίας της 30ής Νοεμβρίου 1989 αριθ. 89/655/ΕΟΚ ((ΕΕ L 393 της 30.12.1989, σελ. 13. )), που έγινε εσωτερικό δίκαιο με το νόμο 626 και η εφαρμογή της αναβλήθηκε για τις 20 Ιανουαρίου 1996, σχετικά με την ασφάλεια στους χώρους εργασίας.

Πολλές επιχειρήσεις και ιδίως οι βιοτεχνίες με ολιγάριθμο προσωπικό, υποστηρίζουν ότι το οικονομικό βάρος από την εφαρμογή του ανωτέρω νόμου θα μπορούσε να προκαλέσει κρίση στις μικρές επιχειρήσεις τους και ορισμένοι σκέπτονται ευθέως το ενδεχόμενο της μελλοντικής διακοπής της λειτουργίας τους.

Από τα στοιχεία που κατέχουμε καθώς και από τις δηλώσεις του αρμόδιου μέλους της Ευρωπαϊκής Επιτροπής προκύπτει ότι δεν υπάρχουν αξιόπιστες προβλέψεις για το εικαζόμενο κόστος εφαρμογής των διατάξεων της οδηγίας.

Ζητείται από την Επιτροπή να εξετάσει την ανάγκη να δώσει σύντομα μια προπτική απάντησης στα αιτήματα αυτά ή τουλάχιστον να καθορίσει από κοινού με τα κράτη μέλη την πρόβλεψη.

Αυτά επειδή θεωρούμε αδιανόητο να εφαρμοσθεί μια οδηγία χωρία καμιά πρόβλεψη για το πρόσθετο κόστος που το γεγονός αυτό θα συνεπαγόταν για όλες τις ευρωπαϊκές επιχειρήσεις και χωρίς καμιά αξιολόγηση των επιπτώσεών της για την ανταγωνιστικότητα της Ευρώπης έναντι των τρίτων χωρών.

Απάντηση του κ. Flynn εξ ονόματος της Επιτροπής (7 Μαΐου 1996)

Όπως έπραξε για τα υπόλοιπα σχέδια οδηγιών σχετικά με την προστασία της ασφάλειας και της υγείας των εργαζομένων, η Επιτροπή συνέταξε δελτίο αξιολόγησης του αντίκτυπου της πρότασης οδηγίας σχετικά με τον εξοπλισμό εργασίας (89/655/ΕΟΚ).

Από πλευράς τους, τα ίδια τα κράτη μέλη αξιολόγησαν τις συνέπειες στην επικράτειά τους πριν την ομόφωνη έγκρισή της από το Συμβούλιο στις 30 Δεκεμβρίου 1989.

Επιπλέον όπως επίσης υπέδειξε στην ανακοίνωσή της για το κοινοτικό πρόγραμμα στον τομέα της ασφάλειας, της υγιεινής και της υγείας στο χώρο εργασίας (1996-2000 ((COM(95) 282 τελικό. ))), η Επιτροπή προτίθεται να αξιολογήσει σε συνεργασία με τα κράτη μέλη και τους κοινωνικούς εταίρους τον κοινωνικοοικονομικό αντίκτυπο της νομοθεσίας σε θέματα υγείας και ασφάλειας στα διάφορα κράτη μέλη καθώς επίσης την αποτελεσματικότητα της κοινοτικής πολιτικής περί υγείας και ασφάλειας. Μετά από αυτή την αξιολόγηση, η Επιτροπή ενδεχομένως θα προτείνει ενδεχομένως να εγκριθούν όλες οι τροποποιήσεις που κρίνονται κατάλληλες για την ισχύουσα νομοθεσία.
ΓΡΑΠΤΗ ΕΡΩΤΗΣΗ E-0636/96 υποβολή: Cristiana Muscardini (NI) και Spalato Bellerι (NI) προς την Επιτροπή (15 Μαρτίου 1996)

Θέμα: Συνδρομές στα δημόσια μεταφορικά μέσα για τους υπαλλήλους ΕΕ

Η Γενική Διεύθυνση Προσωπικού της Εκτελεστικής Επιτροπής ήρθε σε επαφή με την εταιρία μεταφορών των Βρυξελλών STIB, με στόχο την επίτευξη συνδρομών σε μειωμένες τιμές για τους υπαλλήλους της. Οι συζητήσεις εκκρεμούν ακόμη.

Μπορεί να αναφέρει η Επιτροπή αν αληθεύει ότι ο λόγος για τον οποίο οι διαπραγματεύσεις έχουν περιέλθει σε αδιέξοδο είναι η πρόθεση ανταλλαγής του ετήσιου πακέττου αφορολογήτων προϊόντων που προβλέπονται για τους υπαλλήλους με τη δωρεάν συνδρομή STIB για όλο το προσωπικό;

Λαμβάνοντας υπόψη ότι από σύνολο των 15.000 υπαλλήλων μόνο 3.000 χρησιμοποιούν τα δημόσια μεταφορικά μέσα, δεν θεωρεί η Επιτροπή ότι η πρωτοβουλία της Γενικής Διεύθυνσης Προσωπικού ενδέχεται να έχει ως μόνο αποτέλεσμα τον περαιτέρω πλουτισμό του βελγικού κράτους, το οποίο έχει ήδη ευρύτατα επωφεληθεί από την παρουσία των ευρωπαϊκών θεσμικών οργάνων στο έδαφός του;

Απάντηση του κ. Liikanen εξ ονόματος της Επιτροπής (14 Μαΐου 1996)

Η Επιτροπή δεν προτίθεται προς το παρόν να αντικαταστήσει το ετήσιο πακέτο αφορολόγητων προϊόντων με δωρεάν εποχιακά εισητήρια για τα δημόσια μεταφορικά μέσα.

Οι Γενικοί Γραμματείς των Ευρωπαϊκών Οργάνων θα συζητήσουν το πρόβλημα που έθεσε το Aξιότιμο Mέλος του Κοινοβουλίου σε μια από τις προσεχείς τους συναντήσεις.
ΓΡΑΠΤΗ ΕΡΩΤΗΣΗ E-0529/96 υποβολή: Richard Howitt (PSE) προς την Επιτροπή (11 Μαρτίου 1996)

Θέμα: Πρόγραμμα HELIOS

Ποια πρόοδος έχει σημειωθεί στον ορισμό εισηγητή της Ευρωπαϊκής Ένωσης για την προώθηση των πρότυπων κανόνων των Ηνωμένων Εθνών για την εξισορρόπηση των ευκαιριών για άτομα με ειδικές ανάγκες, όπως καθορίστηκε στον προϋπολογισμό από το Ευρωπαϊκό Κοινοβούλιο;

Ποια περαιτέρω δράση προτείνεται για το εν λόγω θέμα;

Απάντηση του κ. Flynn εξ ονόματος της Επιτροπής (11 Απριλίου 1996)

Η Επιτροπή δεν έχει συγκεκριμένη εντολή, για να ελέγχει την από τα κράτη μέλη, εφαρμογή των κανόνων σχετικά με την ισότητα των ευκαιριών για τα άτομα με ειδικές ανάγκες, που ενέκρινε η Γενική Συνέλευση των Ην. Εθνών στις 20.12.1993. Αυτό το καθήκον ανατέθηκε σε ειδικό εισηγητή που όρισαν τα Ην. Έθνη, ο οποίος υποβάλλει έκθεση επί της αποστολής του στην επιτροπή των Ην. Εθνών για την κοινωνική ανάπτυξη.

Επίσης οι αρχές προϋπολογισμού της Κοινότητας δεν έχουν προβλέψει ιδιαίτερες διατάξεις γι' αυτό το θέμα.

Παρ' όλα αυτά, στο πλαίσιο του προγράμματος Helios II, η Επιτροπή εφαρμόζει σειρά ενεργειών που συμβάλλουν στην προώθηση της αρχής των ίσων ευκαιριών προς όφελος των ατόμων με ειδικές ανάγκες στην Κοινότητα. Αυτές οι πρωτοβουλίες στηρίζονται πλήρως στις συστάσεις που θέσπισαν τα Ην. Έθνη.

Τέλος, σύμφωνα με το μεσοπρόθεσμο πρόγραμμα κοινωνικής δράσης, η Επιτροπή θα προτείνει το 1996 την έγκριση από το Συμβούλιο κατάλληλου μέσου ((COM (95) 134 τελικό. )), για να προσδώσει κοινωνική διάσταση στις προσπάθειες που έχουν αναληφθεί, τόσο σε παγκόσμιο όσο και σε εθνικό επίπεδο γι' αυτό το θέμα.
ΓΡΑΠΤΗ ΕΡΩΤΗΣΗ E-0637/96 υποβολή: Cristiana Muscardini (NI) προς την Επιτροπή (15 Μαρτίου 1996)

Θέμα: Εναρμόνιση στο χώρο της εκπαίδευσης

Έχοντας υπόψη ότι ο νόμος 454/3.11.92 σχετικά με την κύρωση της Συνθήκης του Μάαστριχτ για την Ευρωπαϊκή Ένωση στα άρθρα 123 έως 128 περί εκπαίδευσης, κοινωνικής πολιτικής, επαγγελματικής κατάρτισης και παιδείας, τονίζει την ανάγκη εναρμόνισης της ευρωπαϊκής διάστασης της εκπαίδευσης, δεν θεωρεί η Επιτροπή ότι αντίκειται στην αρχή αυτή της εναρμόνισης η άνιση αξιολόγηση για την ίδια παρεχόμενη υπηρεσία εκπαιδευτικών κανονικά αναγνωρισμένων εκπαιδευτικών ιδρυμάτων (ισοδυναμία αναγνωριζόμενη από το άρθρο 33 του ιταλικού Συντάγματος, λαμβάνοντας υπόψη την κανονική καταβολή των εισφορών, καθώς και τη σύμπτωση και τη διάρκεια των πληρωμών και τη συμμετοχή στην ίδια κατηγορία διαγωνισμού) σε σύγκριση με τους εκπαιδευτικούς του δημοσίου, προκειμένου περί διαγωνισμών για την πλήρωση έδρας αποκλειστικά βάσει τίτλων σε όλες τις κατηγορίες και τις βαθμίδες εκπαιδευτικών ιδρυμάτων;

Απάντηση της κας Cresson εξ ονόματος της Επιτροπής (24 Μαΐου 1996)

Το άρθρο 126 της συνθήκης ΕΚ ορίζει ότι «η Κοινότητα συνεισφέρει στην ανάπτυξη της ποιοτικής εκπαίδευσης ενθαρρύνοντας τη συνεργασία μεταξύ των κρατών μελών και, εφόσον είναι απαραίτητο, υποστηρίζοντας και συμπληρώνοντας τη δράση τους σεβόμενη παράλληλα πλήρως την αρμοδιότητα και ευθύνη των κρατών μελών ως προς το περιεχόμενο της διδασκόμενης ύλης και την οργάνωση του εκπαιδευτικού συστήματος καθώς και την πολιτισμική και γλωσσική ποικιλομορφία».

Ως εκ τούτου, το πρόβλημα που αναφέρει ο αξιότιμος βουλευτής, έχει τη ρίζα του σε καθαρά εθνικές διακρίσεις μεταξύ διδασκόντων που εκτελούν την ίδια υπηρεσία και δεν εντάσσεται σε κοινοτική αρμοδιότητα.
ΓΡΑΠΤΗ ΕΡΩΤΗΣΗ E-0642/96 υποβολή: Edouard des Places (EDN) προς την Επιτροπή (15 Μαρτίου 1996)

Θέμα: Εισαγωγή μελιού σε χαμηλή τιμή με αποτέλεσμα αποσταθεροποίηση της ευρωπαϊκής αγοράς

Οι εισαγωγές χαμηλής τιμής μελιού (κυρίως από την Κίνα) δημιουργούν, εδώ και μερικά χρόνια, δύσκολες συνθήκες για τις 435.000 μελισσοκόμους της Ευρωπαϊκής Ένωσης.

Λόγω κλιματικών συνθηκών αλλά και για κοινωνικούς λόγους (εργατικό δυναμικό), οι μελισσοκόμοι αδυνατούν να παράγουν μέλι στην παγκόσμια επικρατούσα τιμή και δεν καταφέρνουν επίσης, ελλείψει κοινοτικού προτιμησιακού καθεστώτος, να αντισταθούν στον διεθνή ανταγωνισμό.

Εντούτοις, ήδη από το 1990, οι επαγγελματίες του τομέα κινητοποιήθηκαν και το 1992 το Ευρωπαϊκό Κοινοβούλιο τους υποστήριξε. Το 1994, το Συμβούλιο Υπουργών ζήτησε από την Επιτροπή ένα πρόγραμμα συνολικής δράσης το οποίο όμως περιορίστηκε σε ένα απλό έγγραφο μελέτης της κατάστασης της μελισσοκομίας.

Η κατάσταση είναι ανησυχητική δεδομένου ότι τόσο στον οικονομικό όσο και στον περιβαλλοντικό τομέα, είναι γνωστό ότι η μέλισσα είναι ένα απαραίτητο εργαλείο της φύσης για την γονιμοποίηση της χλωρίδας, και άρα απαραίτητη στον κύκλο ζωής του φυτικού κόσμου. Τί θα συμβεί εάν εξαφανιστούν οι 635.000 μελισσοκόμοι μας;

Λαμβάνοντας υπόψη αυτά τα δεδομένα, η Επιτροπή θα μπορούσε:

- Να επιβάλει επιτέλους τον σεβασμό της κοινοτικής προτίμησης;

- Να σεβαστεί τους υγιειονομικούς και ποιοτικούς κανόνες για το εισαγόμενο μέλι;

- Να δημιουργήσει ένα ευρωπαϊκό κανονισμό ειδικό για το μέλι που θα περιλαμβάνει μια επιδότηση της γονιμοποίησης με σκοπό τη διατήρηση της μελισσοκομίας;

- Να δημιουργήσει ένα αντισταθμιστικό σύστημα για τις απώλειες εισοδήματος λόγω της έλλειψης κοινοτικής προτίμησης;

- Να δημιουργήσει ένα κανονισμό-πλαίσιο για τη μελισσοκομία;

Απάντηση του κ. Fischler εξ ονόματος της Επιτροπής (24 Απριλίου 1996)

Το μέλι δεν υπόκειται σε κοινή οργάνωση αγοράς που ισχύει για τα περισσότερα γεωργικά προϊόντα. Η κοινοτική προτίμηση διασφαλίζεται μόνο μέσω δασμού 25,4%.

Από άποψη ποιότητας, το μέλι που τίθεται σε εμπορία στην Κοινότητα πρέπει να πληροί τους όρους που προβλέπονται στην οδηγία 74/409/ΕΟΚ ((ΕΕ αριθ. L 221 της 12.08.1974. )). Εξάλλου, η οδηγία 93/43/ΕΟΚ ((ΕΕ αριθ. L 175 της 19.07.1993. )) για την υγιεινή των τροφίμων εφαρμόζεται στο μέλι. Εναπόκειται στις αρχές των κρατών μελών να μεριμνήσουν για την καλή εφαρμογή των εν λόγω οδηγιών στο μέλι που εισάγεται στην Κοινότητα.

Εξάλλου, η οδηγία 92/118/ΕΟΚ ((ΕΕ αριθ. L 62 της 15.03.1993. )) προβλέπει τον καθορισμό ειδικών όρων που εφαρμόζονται στις συναλλαγές και στις εισαγωγές μελιού όσον αφορά τους υγειονομικούς όρους.

Το Συμβούλιο αναγνώρισε τον Οκτώβριο του 1994 ότι το έγγραφο μελέτης της κατάστασης της μελισσοκομίας ((Έγγρ. COM(94) 256 τελικό της 24.06.1994. )) αποτελεί μία καλή βάση για την αξιολόγηση της κατάστασης της ευρωπαϊκής μελισσοκομίας. Κάλεσε την Επιτροπή να υποβάλει σε εύθετο χρόνο συγκεκριμένες προτάσεις, λαμβάνοντας υπόψη τα αποτελέσματα των συζητήσεων. Η Επιτροπή θα υποβάλει τις προτάσεις αυτές μόλις το επιτρέψει η κατάσταση του προϋπολογισμού.
ΓΡΑΠΤΗ ΕΡΩΤΗΣΗ E-0512/96 υποβολή: Glyn Ford (PSE) προς την Επιτροπή (11 Μαρτίου 1996)

Θέμα: Επιχορηγήσεις από το Ταμείο Ποδοσφαίρου

Δεν συμφωνεί άραγε η Επιτροπή ότι οι επιχορηγήσεις σε αθλητικούς ποδοσφαιρικούς συλλόγους από το Ταμείο Ποδοσφαίρου στο ΗΒ δεν δημιουργούν πρόβλημα στο ισχύον κοινοτικό δίκαιο περί ανταγωνισμού, ιδίως τη στιγμή που η ίδια η κυβέρνηση του ΗΒ επέβαλε με αυθαίρετο τρόπο στους αθλητικούς ποδοσφαιρικούς συλλόγους το τεράστιο κόστος που συνεπάγεται ο εξοπλισμός των γηπέδων με καθίσματα για όλους τους φιλάθλους, εξοπλισμός που δεν είναι εξάλλου απαραίτητος για την παρακολούθηση αθλημάτων όπως είναι οι αγώνες και το πρωτάθλημα ράγκμπυ;

Aπάντηση του κ. Van Miert εξ ονόματος της Επιτροπής (12 Απριλίου 1996)

Η Επιτροπή δεν διαθέτει οποιαδήποτε πληροφορία σχετικά με τα θέματα που θίγονται στην ερώτηση. Διεξάγονται έρευνες σε συνεργασία με τις αρχές του εν λόγω κράτους μέλους και μπορώ να διαβεβαιώσω το Αξιότιμο Μέλος ότι θα ενημερωθεί για την έκβαση των ερευνών αυτών.
ΓΡΑΠΤΗ ΕΡΩΤΗΣΗ E-0554/96 υποβολή: Olli Rehn (ELDR) προς την Επιτροπή (11 Μαρτίου 1996)

Θέμα: Η απαγόρευση της κυκλοφορίας στην αγορά ποτού για αθλητές ως επικίνδυνου για την υγεία των πολιτών

Η αποτελεσματική λειτουργία της εσωτερικής αγοράς προϋποθέτει την ελεύθερη κυκλοφορία των προϊόντων στον κοινοτικό χώρο.

Παρόλα αυτά η Υπηρεσία Ελέγχου Ειδών Διατροφής της Φινλανδίας δεν έχει επιτρέψει την εισαγωγή και κυκλοφορία στην αγορά ενός ποτού για αθλητές το οποίο παράγεται και έχει εγκριθεί στη Γερμανία (Gubi/Emersio Oy) επικαλούμενη, αφενός, κινδύνους για την υγεία των πολιτών και, αφετέρου, την έλλειψη κοινοτικής νομοθεσίας όσον αφορά τα προϊόντα αυτού του τύπου.

Ποιά μέτρα προτίθεται να λάβει η Επιτροπή προκειμένου να πεισθούν οι αρμόδιες αρχές των κρατών μελών να μην παρεμποδίζουν την σύμφωνη με την αρχή Cassis de Dijon ελεύθερη κυκλοφορία προϊόντων στην κοινοτική αγορά ως επικινδύνων για την υγεία των πολιτών, χωρίς, προηγουμένως, να έχουν κατορθώσει οι εν λόγω αρχές να αποδείξουν, με τρόπο αδιαμφισβήτητο, το βάσιμο της απόφασής τους;

Απάντηση του κ. Monti εξ ονόματος της Επιτροπής (24 Απριλίου 1996)

Η Επιτροπή εφιστά την προσοχή του Αξιότιμου Μέλους του Κοινοβουλίου στο γεγονός ότι προβαίνει ήδη σε εξέταση σε βάθος του προβλήματος που ανέφερε, στο πλαίσιο διάφορων καταγγελιών που καταγράφηκαν πρόσφατα.

Η Επιτροπή υπενθυμίζει εξάλλου ότι διάφορα νομικά όργανα επιτρέπουν στην Επιτροπή να διασφαλίσει ότι ένα κράτος μέλος δεν επικαλείται αδικαιολόγητα την προστασία της υγείας. Το πρώτο από τα όργανα αυτά είναι προληπτικό και βασίζεται στην κοινοποίηση στην Επιτροπή σχεδίων τεχνικών κανόνων σύμφωνα με τη διαδικασία που προβλέπεται από την οδηγία83/189/ΕΟΚ ((ΕΕ L 109 της 26.4.1983. )).

Εξάλλου, με στόχο να εντοπίζονται καλύτερα ήδη από την έγκρισή τους τα μέτρα που παρεμποδίζουν την ελεύθερη κυκλοφορία των εμπορευμάτων και για να αναζητούνται κατάλληλες λύσεις το συντομότερο δυνατόν, η απόφαση 3052/95/ΕΚ του Κοινοβουλίου και του Συμβουλίου που εγκρίθηκε στις 13 Δεκεμβρίου 1995 ((ΕΕ L 321 της 30.12.1995. )) καθορίζει μια διαδικασία αμοιβαίας ενημέρωσης σχετικά με τα εθνικά μέτρα παρέκκλισηςαπό την αρχή της ελεύθερης κυκλοφορίας των εμπορευμάτων εντός της Κοινότητας.

Τέλος, αν η Επιτροπή εκτιμά ότι ένα κράτος μέλος δεν τήρησε τις υποχρεώσεις του, έχει τη δυνατότητα να ξεκινήσει η διαδικασία παράβασης βάσει του άρθρου 169 της συνθήκης ΕΚ.
ΓΡΑΠΤΗ ΕΡΩΤΗΣΗ E-0820/96 υποβολή: Francisco Lucas Pires (PPE) προς την Επιτροπή (3 Απριλίου 1996)

Θέμα: Κοινοτικά προγράμματα για την καταπολέμηση του AIDS

Στο πλαίσιο των κοινοτικών προγραμμάτων για την καταπολέμηση του AIDS προβλέπονται άραγε κάποιες ενισχύσεις για τη δημιουργία κέντρων υποδοχής και περίθαλψης ιδιωτικών οργανισμών κοινωνικής αλληλεγγύης;

Απάντηση του κ. Flynn εξ ονόματος της Επιτροπής (7 Μαΐου 1996)

Σύμφωνα με το άρθρο 129 της Συνθήκης ΕΚ, η δράση της Κοινότητας στον τομέα της δημόσιας υγείας πρέπει να αφορά την πρόληψη των ασθενειών, ευνοώντας την έρευνα για τα αίτια που τις προκαλούν και για τη μετάδοσή τους, καθώς και την πληροφόρηση και την αγωγή σε θέματα υγείας.

Στο πλαίσιο αυτό, το κοινοτικό πρόγραμμα δράσης σχετικά με την πρόληψη του AIDS και ορισμένων άλλων μεταδοτικών ασθενειών (1996-2000) ((ΕΕ L 95, 16.4.1996. )), που εγκρίθηκε από το Κοινοβούλιο και από το Συμβούλιο στις 29 Μαρτίου 1996, προβλέπει σύνολο ενεργειών υποστήριξης σχετικά με την επίβλεψη και τον έλεγχο του AIDS, την καταπολέμηση της μετάδοσής του, την πληροφόρηση και την αγωγή του κοινού γενικώς και ορισμένων ομάδων-στόχων, ενέργειες ανταλλαγής εμπειρίας και πληροφοριών σχετικά με τον τρόπο παροχής βοήθειας προς τα οροθετικά άτομα και τους ασθενείς με AIDS, καθώς και την καταπολέμηση των διακρίσεων.

Δυνάμει του άρθρου 129 της Συνθήκης ΕΚ, η Επιτροπή δεν προβλέπει άμεση υποστήριξη για την κατασκευή κέντρων υποδοχής και θεραπείας των ασθενών στο πλαίσιου του κοινοτικού προγράμματος δράσης.
ΓΡΑΠΤΗ ΕΡΩΤΗΣΗ E-0475/96 υποβολή: Magda Aelvoet (V) και Nel van Dijk (V) προς την Επιτροπή (1 Μαρτίου 1996)

Θέμα: Επιπτώσεις στην υγεία από τις εκπομπές κυροζίνης πλησίον των αεροδρομίων

Έχει μια ομάδα επιστημόνων στο πανεπιστήμιο της Γάνδης, υπό την καθοδήγηση του καθηγητή Vuylsteke, μελετήσει τις επιπτώσεις στη δημόσια υγεία των εκπομπών κυροζίνης πλησίον του αεροδρομίου της Οστάνδης, κατά τα έτη 1985 έως 1990; ((De Volkskrant, 10 Φεβρουαρίου 1996; De Morgen, 12 Φεβρουαρίου 1996. ))

Κρατήθηκαν μυστικά τα πορίσματα της εν λόγω μελέτης την τελευταία πενταετία; Αν ναι, για ποιό λόγο;

Επισημαίνουν τα πορίσματα της μελέτης ότι υπάρχει αυξημένος κίνδυνος να προσβληθούν με λευχαιμία τα άτομα που ζουν πλησίον αεροδρομίων;

Πρόκειται η Επιτροπή να δημοσιεύσει τα πορίσματα της μελέτης του καθηγητή Vuylsteke;

Χρηματοδοτεί η Επιτροπή παρόμοιες μελέτες σχετικά με άλλους αερολιμένες;

Έχουν οι εν λόγω μελέτες καταλήξει σε προσωρινά τουλάχιστον συμπεράσματα; Αν ναι, ποιά είναι αυτά;

Πρόκειται τα εν λόγω συμπεράσματα, καθώς και η αρχή σχετικά με την προφύλαξη, να ληφθούν δεόντως υπόψη από την οδηγία πλαίσιο σχετικά με την αξιολόγηση και τον έλεγχο της ποιότητας του ατμοσφαιρικού αέρα, ή θεωρεί η Επιτροπή ότι πρέπει να υιοθετηθεί ιδιαίτερη νομοθεσία σχετικά με τις εκπομπές κυροζίνης και την εγκατάσταση αεροδρομίων;

Συμφωνεί η Επιτροπή με τον καθηγητή Allaert του πανεπιστημίου της Γάνδης ότι αποτελεί ανεύθυνη πράξη να συνεχίζεται η κατασκευή αεροδρομίων πλησίον κατοικημένων περιοχών;

Αν η Επιτροπή συμφωνεί, δεν θα έπρεπε τότε να μην χορηγούνται πλέον πιστώσεις από το ΕΤΠΑ, το Ταμείο Συνοχής και άλλα ευρωπαϊκά ταμεία για την κατασκευή ή την επέκταση αεροδρομίων πλησίον κατοικημένων περιοχών;

Απάντηση του κ. Flynn εξ ονόματος της Επιτροπής (22 Μαΐου 1996)

Η Επιτροπή δεν έχει υποστηρίξει επηδιμιολογική μελέτη με τα στοιχεία της σχετικής που αναγράφονται στην ερώτηση. Ο καθηγητής Vuylsteke επιβεβαίωσε πολλές φορές ότι δεν διηύθυνε καμμία μελέτη αυτού του τύπου.

Όσον αφορά την οδηγία-πλαίσιο σχετικά με την αξιολόγηση και την διαχείρηση της ποιότητας του αέρα στον περιβάλλοντα χώρο ((ΕΕ C 216 της 6.8.1994 7 τροποποιημένη πρόταση που περιλαμβάνεται στην ΕΕ C 238 της 13.9.1995. )) η οποία προσεχώς πρέπει να υποβληθεί στο Κοινοβούλιο για δεύτερη ανάγνωση, πρόκειται για οδηγία η οποία θεσπίζει πρότυπα που ρυθμίζουν την συγκέντρωση ρύπων στον αέρα, αλλά κανένα πρότυπο σχετικά με τις εκπομπές.
ΓΡΑΠΤΗ ΕΡΩΤΗΣΗ E-0309/96 υποβολή: Honor Funk (PPE) προς το (27 Φεβρουαρίου 1996)

Θέμα: Γραφείο της ευρωπαϊκής περιοχής του Τυρόλου στις Βρυξέλλες

1. Γνωρίζει το Συμβούλιο το γεγονός ότι οι εισαγγελικές αρχές των πόλεων Bozen και Trento κίνησαν διαδικασία ποινικής έρευνας σε σχέση με την ίδρυση ευρωπαϊκού γραφείου στις Βρυξέλλες, που στελεχώνεται από τέσσερις συνεργάτες, λόγω της υποψίας για ενέργειες κατά της ακεραιότητας, της ανεξαρτησίας και της ενότητας της ιταλικής χώρας;

2. Ποιά είναι τα μέτρα που σκοπεύει να αναλάβει το Συμβούλιο για να ελέγξει εάν οι διαδικασίες που δρομολογήθηκαν έχουν έως τώρα μεθοδευτεί με ορθό και διαφανή τρόπο;

3. Ποιά θα είναι η στάση του Συμβουλίου έναντι των διαμαρτυριών των τοπικών κυβερνήσεων της Trient και του Bozen καθώς και βουλευτών του Ευρωπαϊκού Κοινοβουλίου κατά τη συζήτηση στις 17 Ιανουαρίου στο Στρασβούργο;

Κοινή απάντηση στις γραπτές ερωτήσεις Ε-0244/96, Ε-0258/96, Ε-0309/96 και Ε-0584/96 (3 Ιουνίου 1996)

Δεν έχει υποβληθεί στο Συμβούλιο το θέμα στο οποίο αναφέρονται οι αξιότιμοι κ.κ. βουλευτές, ούτε άλλωστε η δημιουργία γραφείων πληροφοριών άλλων περιοχών, ζήτημα που δεν υπάγεται στην αρμοδιότητα του Συμβουλίου.
ΓΡΑΠΤΗ ΕΡΩΤΗΣΗ E-0711/96 υποβολή: Anita Pollack (PSE) προς την Επιτροπή (26 Μαρτίου 1996)

Θέμα: Σφαγή καναδικής φώκιας

Γνωρίζει η Επιτροπή ότι η Καναδική Κυβέρνηση αποφάσισε να επιτρέψει να σφαγιασθούν εφέτος έως 250.000 λοφιοφόροι φώκιες, συχνά με άγριο τρόπο και κατά παράβαση των όρων που περιλαμβάνουν οι Καναδικές Διατάξεις για τα θαλάσσια θηλαστικά, και τούτο παρά το γεγονός ότι πολλοί ειδικοί της θαλάσσιας βιολογίας υποστηρίζουν ότι η υπεραλίευση ευθύνεται για τη μείωση των αποθεμάτων του είδους αυτού φώκιας;

Απάντηση της κας Bjerregaard εξ ονόματος της Επιτροπής (11 Απριλίου 1996)

Η Επιτροπή γνωρίζει τα μέτρα διαχείρισης τα οποία αποφάσισε να εφαρμόσει η κυβέρνηση του Καναδά, το Δεκέμβριο 1995, στα οποία προβλέπεται η αλιεία 250.000 λοφιοφόρων φωκιών κατά την αλιευτική περίοδο του 1996 στον Ατλαντικό. Η ποσόστοση κατά τα περασμένα έτη ήταν 186.000, με σφαγιασμό, στην πράξη, περίπου 60.000 φωκιών ετησίως. Η Επιτροπή δεν γνωρίζει εάν αυξήθηκε το επιτρεπόμενο όριο αλίευσης λοφιοφόρων φωκιών.

Σχετικά με την αναφορά του αξιότιμου μέλους στο βάναυσο χαρακτήρα της εν λόγω μεθόδου, ο υπουργός αλιείας και ωκεανών του Καναδά επιβεβαίωσε ότι η αλιεία κατά την προσεχή αλιευτική περίοδο θα πραγματοποιηθεί με ανθρώπινο και υπεύθυνο τρόπο, σύμφωνα με τους υφιστάμενους κανονισμούς, βάσει των οποίων απαγορεύεται η αλιεία του είδους αυτού για εμπορικούς λόγους καθώς και για ιδιωτική χρήση. Η εισαγωγή γουνών και προϊόντων, που προέρχονται από το είδος αυτό στην Κοινότητα απαγορεύεται από το 1983, βάσει της οδηγίας του Συμβουλίου 83/129/ΕΟΚ ((ΕΕ αριθ. L 91, 9.4.1983. )).

Η Επιτροπή δεν γνωρίζει εάν παρατηρείται εξάντληση του πληθυσμού λοφιοφόρας φώκιας λόγω υπερβολικής αλιείας. Αντίθετα, καναδοί επιστήμονες εκτιμούν τον αριθμό φωκιών σε 4,8 εκατ. ζώα, με ετήσια αύξηση του αριθμού αυτού του ύψους των 250.000 μονάδων. Εκφράζεται η άποψη ότι η αύξηση αυτή συμβάλει στην επιβράδυνση της αύξησης ορισμένων ειδών ψαριών.
ΓΡΑΠΤΗ ΕΡΩΤΗΣΗ E-0634/96 υποβολή: Luigi Moretti (ELDR) προς την Επιτροπή (15 Μαρτίου 1996)

Θέμα: Μεταφορά βιομηχανικών επιχειρήσεων λόγω κοινοτικών κινήτρων

Χάρη σε κίνητρα που παρέχονται από κοινοτικά διαρθρωτικά ταμεία, επιχειρήσεις με παραγωγική δραστηριότητα στην Ιταλία σχεδιάζουν και υλοποιούν τις επενδύσεις τους στην Ισπανία και άλλες χώρες, ελκυόμενες από το μικρότερο κόστος παραγωγής και μισθών.

Είναι ενημερωμένη η Επιτροπή για την ανησυχητική και σταθερή αυτή τάση αποβιομηχανοποίησης που πλήττει πολλές επαρχίες της Βόρειας Ιταλίας;

Έχει υπόψη της η Επιτροπή το επικείμενο κλείσιμο της KRAFT JACOBS SUCHARD ITALIA (Zingonia, επαρχία Bergamo) και τη μεταφορά της στην Ισπανία;

Τί μέτρα σκοπεύει να λάβει η Επιτροπή, προκειμένου να εμποδίσει την ανεπίτρεπτη χρήση των κοινοτικών πόρων στον τομέα αυτό;

Δεν θεωρεί η Επιτροπή ότι οι πρακτικές αυτές στηρίζονται σε αρχές που βρίσκονται σε προφανή αντίθεση με τις αρχές που προβάλλονται στις ρυθμίσεις για τις χρηματοδοτικές ενισχύσεις από τα διαρθρωτικά ταμεία, καθώς και στη Λευκή Βίβλο για την ανάπτυξη, τον ανταγωνισμό και την απασχόληση;

Aπάντηση της κας Wulf-Mathies εξ ονόματος της Επιτροπής (29 Απριλίου 1996)

Το φαινόμενο της επανεγκατάστασης βιομηχανικών επιχειρήσεων πρέπει να ειδωθεί στο πλαίσιο της διεθνοποίησης της παραγωγής και των αγορών. Τα έξοδα παραγωγής και εργασίας που αναφέρει το Αξιότιμο Μέλος του Κοινοβουλίου είναι μόνο δύο από τους πολλούς παράγοντες που καθορίζουν την επιλογή της θέσης μιας μονάδας παραγωγής.

Στην περίπτωση της Kraft Jacobs Suchard που αναφέρει το Αξιότιμο Μέλος του Κοινοβουλίου και με βάση τις πληροφορίες τις οποίες διαθέτει η Επιτροπή, πρέπει να ληφθεί επίσης υπόψη το γεγονός ότι η επιχείρηση αυτή ορθολογικοποιεί τη λειτουργία της μέσω προγράμματος συγχώνευσης των δραστηριότητών της. Η επιχείρηση συγκεντρώνει τις δραστηριότητές της σε ένα μικρό αριθμό μονάδων παραγωγής και μεταφέρει τις δραστηριότητές της εντός της Ιταλίας και σε άλλες κοινοτικές χώρες σε μία προσπάθεια βελτίωσης της ανταγωνιστικότητας της επιχείρησης.

Η Επιτροπή δεν συμμερίζεται τη γνώμη του Αξιότιμου Μέλους του Κοινοβουλίου ότι τα κίνητρα που παρέχονται από τα διαρθρωτικά ταμεία ενδέχεται να ενθαρρύνουν τέτοιου είδους μεταφορές. Πρώτον, διότι οι μεταφορές αυτές δεν περιορίζονται μόνο σε περιοχές που λαμβάνουν ενίσχυση από τα διαρθρωτικά ταμεία και, δεύτερον, διότι τα διαρθρωτικά ταμεία διαδραματίζουν δευτερεύοντα ρόλο, εφόσον συμμετέχουν στη χρηματοδότηση καθεστώτων ενίσχυσης που ήδη ισχύουν σε επιλέξιμες περιφέρειες του κράτους μέλους υποδοχής, τα οποία έχουν εγκριθεί προηγουμένως από την Επιτροπή βάσει της πολιτικής ανταγωνισμού της.

Η Επιτροπή προτείνει στο Αξιότιμο Μέλος του Κοινοβουλίου να ανατρέξει στην απάντηση που δόθηκε από την Επιτροπή στην προφορική ερώτηση H-86/96 του κ. Wolf, για το ίδιο θέμα, κατά τη διάρκεια των ερωτήσεων της συνεδρίασης του Κοινοβουλίου το Φεβρουάριο του 1996 ((Συζήτηση του Κοινοβουλίου (Φεβρουάριος 1996). )).